XXXVI.  Ad Raimundum Toletanum archiepiscopum.--Confirmat primatum Toletanae Ecclesiae.   (Anno 1144, Maii 13.) [MANSI,  Concil.,  XXI, 609.]
Author: Lucius II
Date:  [Hypapante]

LUCIUS episcopus, servus servorum Dei, venerabili fratri RAIMUNDO Toletano archiepiscopo, ejusque successoribus canonice substituendis in perpetuum.

Sacrosancta Romana et apostolica Ecclesia ab ipso Salvatore omnium Domino Jesu Christo caput et cardo est Ecclesiarum omnium constituta. Non decet igitur a capite membra dissidere, sed eminenti rationi et supernae provisioni capitis obedire. Moderatrix autem discretio capitis, singulorum membrorum officiosas actiones confoederans, unicuique jus et ordinem a natura constitutum distincte conservat, et quibusque nobilibus venustatis suae dignitatem, sine invidia, sociali charitate custodit. Hac igitur inducti ratione, honorem nobilis et famosae Toletanae Ecclesiae, apostolicae sedis propriae et specialis filiae, volumus conservare: ideoque, venerabilis frater Raimunde, quem vera in Christo charitate diligimus, tuis rationabilibus postulationibus paternae pietatis affectu duximus annuendum. Per praesentis ergo privilegii paginam apostolica auctoritate statuimus, ut per universa Hispaniarum regna primatus obtineas dignitatem. Pallio itaque, a sede apostolica tuae charitati concesso, in Missarum celebrationibus uti debebis tantum in praecipuis festivitatibus; tribus videlicet diebus in Natali Domini, in Epiphania, Hypopanton , Coena Domini, Sabbato sancto, tribus diebus in Pascha, in Ascensione, Pentecoste, in solemnitatibus sanctae Mariae, sancti quoque Michaelis, sancti Joannis Baptistae, in omnibus natalitiis apostolorum, et eorum martyrum, quorum pignora in vestra ecclesia requiescunt, sancti quoque Martini et Ildefonsi confessorum, et omnium commemoratione sanctorum: in consecrationibus ecclesiarum, episcoporum et clericorum, in annuo consecrationis tuae die, et in natali, et S. Isidori, et Leandri. Primatem te universi Hispaniarum praesules respicient, et ad te, si quid inter eos exortum fuerit quaestione dignum, referent. Salva tamen in omnibus Romanae Ecclesiae auctoritate. Verum personam tuam propensiori gratia retinentes, censemus, ut solius Romani pontificis judicio ejus causa, si qua fuerit, decidatur. Sane Toletanam Ecclesiam praesentis privilegii stabilitate munimus, Complutensem ei parochiam cum terminis suis, nec non et ecclesias omnes, quas jure proprio antiquitus possedisse cognoscitur, confirmantes. Episcopales praeterea sedes, quas inpraesentiarum juste et quiete possides, eidem Toletanae Ecclesiae, tanquam metropoli, subditas esse decernimus. Reliquas vero, quae antiquis ei temporibus subjacebant, cum Dominus omnipotens Christianorum restituerit potestati, suae dignatione misericordiae, ad caput proprium referendas, decreti hujus auctoritate sancimus. Porro illarum dioeceses civitatum, quae Sarracenis invadentibus metropolitanos proprios amiserunt, eo tenore vestrae subjicimus ditioni, ut quoad sine propriis exstiterint metropolitanis, tibi ut proprio debeant subjacere. Si quae autem metropoles in statum fuerint proprium restitutae: suo quaeque dioecesis metropolitano restituatur, ut sub proprii regimine pastoris super Divini collatione beneficii glorietur. Si qua igitur in futurum ecclesiastica persona aut saecularis hanc nostrae constitutionis paginam sciens, etc. Datum Laterani per manus Baronis capellani et scriptoris, III Idus Maii, indictione VII, Incarnationis Dominicae anno 1144, pontificatus vero domini Lucii papae II anno I.